Ir-raba' rapport dwar l-Istat tal-Unjoni tal-Enerġija, li ġie adottat illum, juri li l-Kummissjoni rnexxielha twettaq bis-sħiħ il-viżjoni tagħha ta' strateġija tal-Unjoni tal-Enerġija li tiżgura enerġija aċċessibbli, affordabbli, sigura, kompetittiva u sostenibbli għall-Ewropej kollha. Illum l-Ewropa diġà hija mexxejja dinjija fejn tidħol il-ġlieda kontra t-tibdil fil-klima. Il-politiki Ewropej li twettqu tul l-aħħar ħames snin fl-oqsma kollha tal-politika taw id-direzzjoni t-tajba lill-UE biex tħaddan għalkollox it-tranżizzjoni lejn enerġija nadifa, taħtaf l-opportunitajiet ekonomiċi li din toffri, toħloq it-tkabbir u l-impjiegi u tipprovdi ambjent aktar b'saħħtu għall-konsumaturi. Minbarra li timmodernizza l-politika Ewropea dwar l-enerġija u l-klima, l-Unjoni tal-Enerġija tixpruna t-tranżizzjoni lejn enerġija nadifa tal-ekonomija Ewropea fis-setturi ewlenin, bi qbil mal-impenji tagħna fil-Ftehim ta' Pariġi, filwaqt li tiżgura tranżizzjoni ġusta soċjalment. It-tiswir ta' Unjoni tal-Enerġija reżiljenti b'politika dwar il-klima u l-enerġija li tħares 'il quddiem kienet waħda mill-prijoritajiet politiċi tal-Kummissjoni Juncker. Dik li fl-2014 kienet il-viżjoni ta' Unjoni tal-Enerġija magħquda, interkonnessa, sigura u sostenibbli, illum qed nirrikonoxxu li rnexxielna nwettquha b'suċċess. Mar-rapport hemm mehmużin żewġ dokumenti li juru l-progress li sar fejn jidħlu l-enerġija rinnovabbli u l-effiċjenza enerġetika. Fl-istess waqt, il-Kummissjoni qed tressaq ukoll rapport dwar l-implimentazzjoni tal-pjan ta' azzjoni strateġiku dwar il-batteriji flimkien ma' komunikazzjoni għal teħid tad-deċiżjonijiet aktar effiċjenti u aktar demokratiku fil-politika tal-UE dwar l-enerġija u l-klima. Il-Viċi President Maroš Šefčovič responsabbli mill-Unjoni tal-Enerġija qal: “L-Unjoni tal-Enerġija hi l-Ewropa fl-aqwa tagħha: qed nindirizzaw flimkien il-kwistjonijiet ewlenin tas-sigurtà tal-enerġija u tat-tranżizzjoni tal-enerġija, li ma jistgħux isolvuhom il-pajjiżi waħedhom. L-isfida tant iebsa tat-tranżizzjoni tal-enerġija rnexxielna nbiddluha f'opportunità ekonomika għall-Ewropej kollha. U biex għamilna dan, kellna nbiddlu tassew il-politiki tagħna dwar l-enerġija u l-klima mill-qiegħ: mhux sempliċiment bidliet żgħar 'l hemm u 'l hawn, iżda bidliet sistemiċi. L-ebda Stat Membru ma seta' jikseb dan kollu waħdu. Ir-rapport tagħna juri kif il-miżuri kollha tal-Unjoni tal-Enerġija qed jingħaqdu biex il-politika tagħna tkun valida għall-ġejjieni. Illum, il-qafas tagħna qed jidderieġi mill-ġdid l-investimenti lejn teknoloġiji u soluzzjonijiet orjentati lejn il-ġejjieni. Tnedew ukoll miżuri għall-industrija fosthom il-manifattura tal-batteriji fl-Ewropa, filwaqt li żgurajna li ma nħallu lil ħadd mill-Ewropej jinqata' lura bit-tranżizzjoni. Issa sta għal kull Stat Membru biex jagħmel il-parti tiegħu u jintegra miżuri nazzjonali dwar l-enerġija, il-klima, il-mobbiltà u l-oqsma relatati l-oħra mingħajr dewmien, biex l-Ewropa tibqa' twettaq il-mira ta' newtralità klimatika sa nofs is-seklu.” Il-Kummissarju għall-Azzjoni Klimatika u l-Enerġija, Miguel Arias Cañete qal: “Fejn tidħol il-klima u l-enerġija, l-Ewropa issa għandha l-aktar qafas ambizzjuż u avvanzat fid-dinja. Irnexxielna niftiehmu fuq il-leġiżlazzjoni kollha biex nilħqu l-miri tagħna għall-2030, b'miri ogħla għas-sorsi tal-enerġija rinnovabbli u l-effiċjenza enerġetika. Iżda l-Unjoni tal-Enerġija hi ferm aktar minn sempliċiment regoli u politiki: attirajna livelli rekord ta' investimenti fl-enerġija nadifa fl-Ewropa, konna parti integrali mill-Ftehim ta' Pariġi u għamilna l-almu kollu biex dan seta' jidħol fis-seħħ kemm jista' jkun malajr, komplejna nintegraw is-suq Ewropew tal-enerġija, u fassalna viżjoni fit-tul biex sal-2050 l-Ewropa ssir newtrali fejn tidħol il-klima. Madanakollu għad baqgħalna triq twila x'nimxu. Irridu nissoktaw bl-implimentazzjoni tal-enerġija rinnovabbli madwar l-Ewropa u nżidu l-isforzi biex niffrankaw aktar enerġija. Irridu nidħlu fi proċess ta' trasformazzjoni b'sens ferm akbar ta' urġenza milli jitħaddem illum. Bl-istrateġija tagħna ta' newtralità tal-klima sal-2050, ħejjejna pjan ta' kif dan jista' jsir u ppreżentajna analiżi soda dwar għalfejn u kif l-Ewropa tista' tikseb in-newtralità tal-klima; għalfejn dan il-mudell jista' jiġi rreplikat minn pajjiżi oħra fid-dinja; kif jistgħu u għandhom jintrabtu flimkien in-newtralità tal-klima, il-prosperità ekonomika u l-ġustizzja soċjali.” L-Unjoni tal-Enerġija saħħet is-suq intern tal-enerġija u żiedet is-sigurtà tal-enerġija tal-UE billi investiet f'infrastruttura ġdida intelliġenti (inkluż bejn il-fruntieri), billi pprovdiet tfassil ġdid tas-suq mill-aktar modern u introduċiet mekkaniżmu ta' koperazzjoni bejn l-Istati Membri bbażat fuq is-solidarjetà li jwieġeb għall-kriżijiet potenzjali b'mod aktar effettiv u effiċjenti. Bħalma stabbiliet dan l-aħħar il-Kummissjoni fil-Komunikazzjoni tagħha “Pjaneta Nadifa għal Kulħadd”, it-tranżizzjoni tal-enerġija teħtieġ trasformazzjoni ekonomika u soċjetali komprensiva, li tinvolvi lis-setturi kollha tal-ekonomija u tas-soċjetà biex tinkiseb it-tranżizzjoni lejn newtralità tal-klima sal-2050. Il-qafas tal-Unjoni tal-Enerġija jagħti d-direzzjoni t-tajba lill-Ewropa biex issir ekonomija għanja, moderna, kompetittiva u newtrali għall-klima. Il-Kummissjoni Juncker daħħlet fis-seħħ qafas leġiżlattiv ġdid għall-Unjoni tal-Enerġija. Bil-qafas leġiżlattiv aġġornat, l-UE baqgħet fuq quddiem nett fl-azzjoni klimatika billi żiedet il-livell ta' ambizzjoni tagħha għall-2030 f'għadd ta' setturi relatati mal-enerġija, minn miri ogħla għall-enerġija rinnovabbli u l-effiċjenza enerġetika, għal miri dwar l-emissjonijiet mill-karozzi, mill-vannijiet u mit-trakkijiet. Minbarra l-qafas leġiżlattiv il-ġdid, il-Kummissjoni daħħlet fis-seħħ qafas abilitattiv ta' miżuri ta' appoġġ biex tiżgura tranżizzjoni bla xkiel għall-industriji, ir-reġjuni u l-bliet Ewropej. Inħolqu għadd ta' inizjattivi mmirati biex ikun żgurat li r-reġjuni u ċ-ċittadini kollha jibbenefikaw indaqs mit-tranżizzjoni tal-enerġija. Waħda minn dawn l-inizjattivi hi l-alleanza Ewropea tal-batteriji. Fil-kuntest ta' strateġija ta' politika industrijali msaħħa, l-industrija Ewropea tal-batteriji ġiet identifikata bħala katina tal-valur strateġika għall-UE. Flimkien mar-rapport tal-Unjoni tal-Enerġija hemm rapport separat dwar l-implimentazzjoni tal-pjan ta' azzjoni strateġiku dwar il-batteriji. It-tieni Komunikazzjoni li ġiet ippubblikata llum tappella biex tissaħħaħ ir-responsabbiltà demokratika tal-proċess tat-teħid tad-deċiżjonijiet skont it-Trattat Euratom. Il-Kummissjoni Ewropea se tistabbilixxi Grupp ta' Esperti ta' Livell Għoli biex jevalwa l-istat attwali tat-Trattat Euratom ħalli jiġi kkunsidrat kif, abbażi tat-Trattat attwali, tista' titjieb ir-responsabbiltà demokratika tiegħu. Fl-istess komunikazzjoni, il-Kummissjoni titlob lill-Parlament Ewropew u lill-Kunsill biex jirriflettu fuq kif it-tassazzjoni fuq l-enerġija tista' tikkontribwixxi aħjar għall-objettivi tal-politika tal-UE dwar l-enerġija u l-klima, u kif it-teħid tad-deċiżjonijiet b'votazzjoni ta' maġġoranza kwalifikata (QMV) fost l-Istati Membri jista' jgħin biex isir progress f'dan il-qasam. Din il-parti tal-ħidma hi msejsa fuq il-pjan ta' azzjoni tal-Kummissjoni għal tranżizzjoni gradwali lejn it-teħid tad-deċiżjonijiet b'votazzjoni ta' maġġoranza kwalifikata fl-oqsma kollha tat-tassazzjoni, li ġie ppubblikat l-ewwel darba f'Jannar. Iktar Informazzjoni: